"नव्यः नवतरः स्तुत्यो वाग्निः "कूचित् क्वचित् प्रदेशे "जायते । कुत्र। "सनयासु पुराणीषु जीर्णास्वोषधीष्वरण्योः । तथा "पलितः पालयिता श्वेतवर्णः "धूमकेतुः धूमप्रज्ञानोऽग्निः वने सर्वस्मिन्नरण्ये "तस्थौ तिष्ठति । यद्वा । वन उदके मेघगते विद्युदात्मना तिष्ठति च । "अस्नाता स्नानमकुर्वन्ननपेक्षितस्नानः सर्वदा शुद्धः सोऽग्निः "आपः । सुब्व्यत्ययः । अप उदकानि शान्त्यर्थं "प्र "वेति प्रगच्छति । तत्र दृष्टान्तः । "वृषभो "न । यथा वृषभस्तृष्णोपशमनार्थमरण्यमध्यस्थान्युकानि प्रगच्छति तद्वत् । "मर्ताः मनुष्या ऋत्विजः सचेतसः समानमनस्काः समानप्रज्ञानाः सन्तः "यम् अग्निं "प्रणयन्त हविर्भिः प्रीणयन्ति ।
